贈陳侯一首
作者：饒節
朝代：宋

paragraphs: 古人已朽不可作，長安年少多嶽嶽。
太官五斗僅代耕，舒緩養高簡然諾。
陳侯氣穩天機精，心胸開霽脫檢繩。
只今冠佩奉朝請，折節重士身自輕。
主人斗酒相逢迎，金尊玉槃紅燭明。
黄花開徹秋未了，殘月挂簷霜氣清。
氣吞百吏不足數，滑稽巧中一座傾。
座客未用喜且愕，陳侯吏事復不惡。
簿書獄訟談笑了，盜賊骨驚吏膽落。
至今魯山駕車處，會使齊兒畏朱博。
方今天子坐明堂，指麾夷狄如驅羊。
安得吏師如侯者，上應列宿布四方，政治豈但幾成康。